Der er mange tanker, der flyver igennem 48-årige Morten Valentin Jensens hoved i disse dage og uger. Tanker om hans egen udsendelse til Afghanistan i 2009 og mødet med afghanere, der havde oplevet 30 års næsten uafbrudt krig. Og tanker om hvilken hverdag, der nu venter et folk, hvis land han og tusindvis af andre har forsøgt at bygge op. - Jeg mødte folk med ar på sjælen, der alligevel var så imødekommende og gæstfri, at man skulle tro, vi havde kendt hinanden hele livet, siger Morten Valentin Jensen, der i dag fungerer som presseofficer for flyvevåbnet. Han udtaler sig dog som privatperson i denne artikel. Højtalerbeskeder og medieproduktion Morten Valentin Jensen var udsendt som rådgiver i psykologiske operationer. - Jeg skulle være med til at understøtte vores indsats omdømme- og mediemæssigt.  Både i forhold til afghanerne og hjemme i Danmark, siger majoren fra flyvevåbnet og giver nogle eksempler på, hvor stort et spænd opgaverne indebar: - Det var lige fra at hjælpe med at lave provokerende højtalerbeskeder ud over slagmarken, der skulle få Talibankrigere til at afsløre deres position, til at udgive aviser, producere radio og understøtte diverse tv-stationer, forklarer Morten Valentin Jensen. Ny mission et fejlskud Da han kom til Afghanistan i 2009, havde først USA og siden FN's styrker opnået at nedkæmpe Al-Qaeda til ikke længere at udgøre en alvorlig terrortrussel, ligesom at Taliban var fjernet fra magten i landet. - I stedet blev opgaven til "nation building", altså en form for demokrati med Vesten som forbillede, siger Morten Valentin Jensen. Og det er her, at han mener, at man har fejlet allermest i Afghanistan. - Vi har begået den allerstørste fejl ved at tro, at vi kunne indføre demokrati på så kort tid. Det har taget flere hundrede år i vores del af verden. Og selvom man nok kan skære en del år væk, så tror jeg, at det tager mindst en generation eller to. Bør fokusere på verdensmål Morten Valentin Jensen håber også på, at tiden i Afghanistan giver stof til eftertanke blandt verdens stormagter og institutioner. - Man kan altid sende soldater ind for at sikre freden eller nedkæmpe en trussel, men verdenssamfundet har også et ansvar efterfølgende. Der er forskellige opfattelser af, hvor godt det er med demokrati, men FN's lande er blevet enige om de 17 verdensmål, så måske er det dét, man skal arbejde på fremadrettet. En ny generation Med et kaotisk exit fra Afghanistan og Talibans magtovertagelse, der både symbolsk og reelt markerer et nederlag for planerne om at opbygge et moderne og sikkert Afghanistan, har Morten Valentin Jensen svært ved at sætte ord på sine følelser. - Det er selvfølgelig sørgeligt og frygteligt, hvad der sker. Men kynisk set er det ikke engang sikkert, at vi har set det værste, siger han og uddyber: - Jeg har et håb om, at vores tyve år i landet har tændt en gnist i en generation, der vil noget andet end Taliban. Måske er jeg naiv. Men det handler nok også om, at jeg har behov for at tro på, at det man har gjort, har gjort en forskel, slutter Morten Valentin Jensen eftertænksomt.

Opsummering:
Major Morten Valentin Jensen fra Flyvestation Aalborg var i Afghanistan i 2009 og har fulgt udviklingen i det krigshærgede land tæt. Han håber, at verdenssamfundet tager ved lære af de 20 år i Afghanistan